Det bliver fremover lettere for borgere fra andre EU-lande, der arbejder i Danmark, at få adgang til danske dagpenge.

Det står klart, efter at forhandlere fra Europa-Parlamentet, Ministerrådet og Europa-Kommissionen i dag er nået til enighed om en revision af den såkaldte forordning 883/04 om social sikring, der blandt andet omhandler dagpengereglerne.

- Dette er et vigtigt skridt for social beskyttelse af vores vandrende indbyggere og arbejdere, skriver beskæftigelseskommissær Marianne Thyssen på Twitter.

Med de nye regler vil arbejdstagere fra andre EU-lande få adgang til danske dagpenge efter én måneds opsparing i en dansk a-kasse, hvis vedkommende mister sit arbejde. I dag er det efter tre måneders opsparing i Danmark.

Derudover vil EU-borgere kunne tage dagpengene med til udlandet i seks måneder mod tre måneder i dag.

Arbejderen skal dog leve op til en række krav og have arbejdet og været arbejdsløshedsforsikret et helt år i et andet EU-land, inden vedkommende kommer til Danmark.

Danskere skal spare op ét år i en a-kasse for at få adgang til dagpenge.

Læs også : Folkebevægelsen mod EU frygter nye dagpengeregler: Regeringen bør trække i nødbremsen

Kari: Frustrerende resultat

Både den danske regering og størstedelen af oppositionen har været imod ændringerne af dagpengereglerne.

- Jeg synes, det er urimeligt. Jeg synes, at man skal have en længere grad af optjening end det, der bliver lagt op til, lød det tidligere på måneden fra beskæftigelsesminister Troels Lund Poulsen (V).

Derfor er Rina Ronja Kari, der er europaparlamentariker for Folkebevægelsen mod EU, også ærgerlig over dagens resultat.

- Vi må bare indse, at vi har tabt. Men det gør ikke resultatet mindre frustrerende, siger hun.